  Туспуктэм: Наталия Сильвестрова Наталия Сильвестрова 14-тӥ тулыспалэ Удмуртиысь йӧскалык лыдӟиськонниын гожъясьлэн, литературатодосчилэн, критиклэн, журналистлэн, дышетӥсьлэн, Удмуртиысь калык гожъясьлэн, кылосбур тодосъя кандидатлэн Александр Григорьевич Шкляевлэн 80 арес тырмонэзлы сӥзем ӝыт ортчиз. Тодосчиез ӵыжы-выжыосыз, ужъюлтошъёсыз, дышетскисьёсыз, солэн ужъёсыныз тунсыкъяськисьёс ӟечкылазы. Ужрадэ ивортодэтъя «Удмуртия» агентстволэн корреспондентэз но вуылӥз. Александр Григорьевич трос ӧръёсын усто тырше, пӧртэм жанръёсын гожъяське. Со уно гинэ книгаослэн, статьяослэн авторзы. Тодосчилэн малпанъёсыз но дунъямез писательёслы но, журналистъёслы но, студентъёслы но туж дуно луэ. Ӵош ужась эшез Галина Шушакова Александр Шкляевлэсь паськыт тодон-валанъёссэ но зол йырсазьсэ пусъе. «Со цитировать карыны быгатэ кылбуръёсты пӧртэм-пӧртэм учыръёсы ватсасьсэ. <…> Солэн лэчыт пероез, лэчыт кылыз. Литературовед кадь со шедьтоз котькуд произведениысь сыӵе тунсыко палзэ гожъяськон ласянь но, пуштросэз ласянь но. Со сое синйылтыны ӟеч быгатэ. Ну и журналист сямен но солэн пероез шеремын. Со улонысь адӟе олокыӵе но югдурез, кудзэ тупатыны кулэ, кудӥз уродгес асьме улонамы. Со кышкатэк со сярысь вера но, гожтэ но » Галина Шушакова, УдГУ-ысь Удмурт кылосбуръя, финно-угроведениея но журналистикая институтлэн удмурт литературая но Россиысь калыкъёслэн литературазыя кафедраысьтыз доцент Александр Шкляев троссэ туала журналистъёсты будэтӥз. Та ӧнерлы со Удмурт кун университетысь удмурт кылосбуръя факультэтын дышетыны кутскиз. Нырысетӥ группае кутэм студентъёс ваньзы ик тодмо журналистъёс луизы. « Али тросэз милям выпускникъёсмы, кызьы шуо ӟуч сямен, "ключевой" интыосты басьто. <…> Соос пумен-пумен ӝутско. Уката ик мон данъяськисько, куке милям студентъёсмы луо редакторъёс районной газетъёсын, мыным потэ, со туж умой школа. <…> Удмурт факультетысь самой усто журналистъёс пото, малы ке шуоно журналистика – со нырысь ик кыл, грамотной кыл. Соос удмурт факультетын луо быдӟм специалистъёс удмурт кылъя » Александр Шкляев, кылосбур тодосъя кандидат Дышетӥсез сямен Александр Шкляевез туж дунъяло. Со занятиосаз студентъёссэ котьку но тунсыкъятыны быгатэ. Лекциоссэ гожтэм текстъя ноку уг лыдӟы, соосты йырсазяз возе, сюлэм пыртӥз поттыса, дышетскисьёсызылы вера. Журналистика ӧръя нырысетӥ группаын дышетскем Светлана Семёркина Александр Шкляев дорын тодон-валан люкаменыз данъяське. « Ми, солэн студентъёсыз, кемалась пенсиын ни. А солы весь 18 арес! Со бадӟым вормон ӧвӧл, шат?! И возьыт ӧвӧл солы ми понна, ми котькудмы луимы пичильтык но марӟан. Сое предать ум каре. <…> Солэн дырыз но ӧй вал ай, со «Молот» журналэн кивалтэ вал соку, озьы ке но со милемды вормиз, адями радэ вуттӥз » Светлана Семёркина, «Иворъёс» телеадӟытонлэн азьвыл редакторез Александр Шкляев аслаз бадӟым вормонэныз, трос ужамзэ сяна, аслэсьтыз семьязэ лыдъя.  « Мынам вань нылпиосы но внукъёсы. Со бадӟым дан, если соос сыӵе интересной, зэмос адямиос луыса будӥзы ке. Может, не мон соосты данъяло, а, может, соос монэ данъялозы. Мынам сыӵе осконэ вань » Александр Шкляев, кылосбур тодосъя кандидат Пумиськонын трос шуныт кылъёс, тодэ ваёнъёс, кырӟанъёс чузъяськизы. Александр Григорьевичез «Почётный читатель Национальной библиотеки УР» пусэн данъязы. Ужрад улсын тодосчилэн литературатодос ужъёсыныз, чеберлыко литература бичетъёсыныз, альманахъёсыныз, дышетон юрттосъёсыныз «”Кылпӧртмась, тодосчи, очеркист, кылбурчи...” Александр Шкляевлы – 80!» адӟытон ужаз. Туспуктэм: Наталия Сильвестрова Тодэ вайытом, Удмурт пиналъёсты Москваысь Литература институтэ дышетскыны ӧтё. Тегъёс: Литература Ижкар Йӧскалыклыдӟетъюрт Удмуртия удмуртъёс удмурткыл  